Document ID: 32013D0739

KOMISIJOS ĮGYVENDINIMO SPRENDIMAS
2013 m. lapkričio 7 d.
kuriuo patvirtinamas septintasis atnaujintas Viduržemio jūros biogeografinio regiono Bendrijos svarbos teritorijų sąrašas
(pranešta dokumentu Nr. C(2013) 7356)
(2013/739/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. gegužės 21 d. Tarybos direktyvą 92/43/EEB dėl natūralių buveinių ir laukinės faunos bei floros apsaugos (1), ypač į jos 4 straipsnio 2 dalies trečią pastraipą,
kadangi:
(1)
Direktyvos 92/43/EEB 1 straipsnio c punkto iii papunktyje nurodytą Viduržemio jūros biogeografinį regioną sudaro Sąjungos Graikijos, Kipro (pagal 2003 m. Stojimo akto Protokolo Nr. 10 (2) 1 straipsnį) ir Maltos teritorijos, taip pat Sąjungos Ispanijos, Prancūzijos, Italijos ir Portugalijos teritorijų dalys ir pagal Sutarties 355 straipsnio 3 dalį Gibraltaro, už kurio išorės santykius atsakinga Jungtinė Karalystė, teritorija, kaip nurodyta biogeografiniame žemėlapyje, kurį 2005 m. balandžio 20 d. patvirtino pagal tos direktyvos 20 straipsnį įsteigtas komitetas (toliau - Buveinių komitetas);
(2)
tęsiant 1995 m. pradėtą procesą būtina toliau plėsti tinklą „Natura 2000“, kuris yra labai svarbus Sąjungos biologinės įvairovės apsaugos elementas;
(3)
Komisijos sprendimais 2006/613/EB (3), 2008/335/EB (4), 2009/95/EB (5), 2010/45/ES (6), 2011/85/ES (7) ir įgyvendinimo sprendimais 2012/9/ES (8) ir 2013/29/ES (9) patvirtintas pradinis Viduržemio jūros biogeografinio regiono Bendrijos svarbos teritorijų, apibrėžtų Direktyvoje 92/43/EEB, sąrašas ir šeši atnaujinti sąrašai. Remdamasi Direktyvos 92/43/EEB 4 straipsnio 4 dalimi ir 6 straipsnio 1 dalimi, atitinkama valstybė narė kuo greičiau, ne vėliau kaip per šešerius metus, teritorijoms, įtrauktoms į Viduržemio jūros biogeografinio regiono Bendrijos svarbos teritorijų sąrašą, turi suteikti specialių saugomų teritorijų statusą ir nustatyti apsaugos prioritetus bei būtinas apsaugos priemones;
(4)
siekiant dinamiškai pritaikyti tinklą „Natura 2000“, Bendrijos svarbos teritorijų sąrašai yra peržiūrimi. Todėl būtina atnaujinti Viduržemio jūros biogeografinio regiono Bendrijos svarbos teritorijų sąrašą;
(5)
viena, Viduržemio jūros biogeografinio regiono Bendrijos svarbos teritorijų sąrašą būtina atnaujinti tam, kad būtų įtrauktos papildomos teritorijos, kurias valstybės narės nuo 2011 m. pasiūlė įtraukti kaip Viduržemio jūros biogeografinio regiono Bendrijos svarbos teritorijas, apibrėžtas Direktyvos 92/43/EEB 1 straipsnyje. Dėl šių papildomų teritorijų Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai turėtų būti pradėti taikyti kuo anksčiau, ne vėliau kaip per šešerius metus nuo šio sprendimo priėmimo;
(6)
antra, Viduržemio jūros biogeografinio regiono Bendrijos svarbos teritorijų sąrašą būtina atnaujinti tam, kad būtų atsižvelgta į visus su tomis teritorijomis- susijusios informacijos pasikeitimus, apie kuriuos valstybės narės pranešė patvirtinus pradinį ir du atnaujintus Sąjungos sąrašus. Taigi atnaujintas Viduržemio jūros biogeografinio regiono Bendrijos svarbos teritorijų sąrašas yra Viduržemio jūros biogeografinio regiono Bendrijos svarbos teritorijų sąrašo konsoliduota versija. Reikėtų pabrėžti, kad kiekvienai šiame sprendime nurodytai teritorijai Direktyvos 92/43/EEB 4 straipsnio 4 dalyje ir 6 straipsnio 1 dalyje numatyti įpareigojimai turėtų būti pradėti taikyti kuo anksčiau, ne vėliau kaip per šešerius metus nuo tos dienos, kai patvirtinamas Bendrijos svarbos teritorijų sąrašas, į kurį ta teritorija įtraukiama pirmą kartą;
(7)
remdamosi Direktyvos 92/43/EEB 4 straipsnio 1 dalimi, nuo 2003 m. sausio mėn. iki 2012 m. spalio mėn. atitinkamos valstybės narės Komisijai perdavė siūlomų Viduržemio jūros biogeografinio regiono Bendrijos svarbos teritorijų, apibrėžtų tos direktyvos 1 straipsnyje, sąrašus;
(8)
su siūlomų teritorijų sąrašais pateikta informacija apie kiekvieną teritoriją. Nuo 2012 m. ta informacija teikiama tokia forma, kokia nustatyta 2011 m. liepos 11 d. Komisijos įgyvendinimo sprendime 2011/484/ES dėl informacijos apie Natura 2000 teritorijas teikimo formos (10);
(9)
tą informaciją sudaro atitinkamų valstybių narių perduotas teritorijos žemėlapis, teritorijos pavadinimas, vieta bei dydis ir teritorijos duomenys pagal Direktyvos 92/43/EEB III priede nurodytus kriterijus;
(10)
remiantis sąrašo projektu, kurį Komisija parengė tardamasi su kiekviena atitinkama valstybe nare ir kuriame taip pat nurodytos teritorijos, kuriose esama prioritetinių natūralių buveinių tipų arba prioritetinių augalų bei gyvūnų rūšių, reikėtų patvirtinti atnaujintą Bendrijos svarbos teritorijomis laikytinų Viduržemio jūros biogeografinio regiono teritorijų sąrašą;
(11)
pagal Direktyvos 92/43/EEB 11 straipsnį vykdant stebėjimą, gaunama vis daugiau žinių apie natūralių buveinių tipus ir augalų bei gyvūnų rūšis ir jų paplitimą. Todėl Sąjungos mastu teritorijos įvertintos ir atrinktos remiantis išsamiausia tuo metu turėta informacija;
(12)
kai kurių valstybių narių pasiūlytų teritorijų nepakanka, kad būtų įvykdyti Direktyvos 92/43/EEB reikalavimai, taikomi tam tikriems buveinių tipams ir tam tikroms augalų bei gyvūnų rūšims. Todėl negalima teigti, kad tų tipų buveinių ir tų rūšių augalų bei gyvūnų tinklas „Natura 2000“ yra suformuotas. Atsižvelgiant į tai, kad vėluojama gauti informaciją ir susitarti su valstybėmis narėmis, būtina patvirtinti atnaujintą teritorijų sąrašą, kurį vėliau reikės peržiūrėti pagal Direktyvos 92/43/EEB 4 straipsnį;
(13)
atsižvelgiant į tai, kad žinios apie kai kurių Direktyvos 92/43/EEB I priede nurodytų natūralių buveinių tipų ir kai kurių jos II priede nurodytų rūšių egzistavimą bei paplitimą tebėra neišsamios, nederėtų spręsti, ar „Natura 2000“ tinklas jau suformuotas. Prireikus šis sąrašas turėtų būti peržiūrėtas pagal Direktyvos 92/43/EEB 4 straipsnį;
(14)
siekiant aiškumo ir skaidrumo, Įgyvendinimo sprendimas 2013/29/ES turėtų būti panaikintas;
(15)
šiame reglamente numatytos priemonės atitinka Buveinių komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede pateikiamas septintasis atnaujintas Viduržemio jūros biogeografinio regiono Bendrijos svarbos teritorijų sąrašas, numatytas Direktyvos 92/43/EEB 4 straipsnio 2 dalies trečioje pastraipoje.
2 straipsnis
Įgyvendinimo sprendimas 2013/29/ES panaikinamas.
3 straipsnis
Šis sprendimas skirtas valstybėms narėms.
Priimta Briuselyje 2013 m. lapkričio 7 d.

Labels: 12
19
20